I nat spredte fammerne sig hurtigt i en staldbygnning ved Skørping. Ingen er kommet til skade under branden.

Natten til søndag stod en staldbygning på Langemosevej ved Skørping i brand. Flammerne tog hurtigt fat, da flere halmballer, som stod i bygningen, fik ilden til hurtigt at sprede sig. -	Der er stadig efterslukningsarbejde i gang. Det er svært at slukke, når ilden først har fået fat i halmballer, der er presset så tæt sammen, siger Bruno Brix, vagtchef ved Nordjyllands Politi. Ejeren af staldbygningen var ikke hjemme, da branden fandt sted. Derfor var det andre tæt på staldbygningen, som opdagede branden og alarmerede brandvæsnet kl. 01.51. Branden kunne i nat ses på lang afstand. Det skriver Nordjyllands Beredskab på Twitter. Det var beredskabet fra Station Terndrup, som først kørte til branden, men brandfolk fra både Støvring og Arden blev også hurtigt tilkaldt. Nordjyllands Politi kender endnu ikke til brandårsagen. -	Nu skal vi have teknikere ud at se på det, siger vagtchefen. Ingen personer er kommet til skade under branden, og branden har ikke spredt sig til andre bygninger.